Tarybos reglamentas (EB) Nr. 1756/2002
2002 m. rugsėjo 23 d.
iš dalies keičiantis Direktyvą 70/524/EEB dėl pašarų priedų ryšium su leidimo priedui panaikinimu ir iš dalies keičiantis Komisijos reglamentą (EB) Nr. 2430/1999
(tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1], ypač į jos 9m straipsnį,
atsižvelgdama į Komisijos pasiūlymą,
kadangi:
(1) Kokcidiostatą nifurzolį, arba kitaip nitrofuraną, pirmą kartą buvo leista naudoti kaip pašarų priedą Komisijos direktyva 82/822/EEB [2]. Šis leidimas Komisijos reglamentu (EB) Nr. 2430/1999 [3] buvo susietas su asmeniu, atsakingu už išleidimą į apyvartą dešimčiai metų be pakartotino įvertinimo.
(2) 9m straipsnyje leidimą priedui numatyta panaikinti, jei toliau būtų nebesilaikoma kurios nors iš Direktyvos 70/524/EEB 3a straipsnyje nustatytų sąlygų minėtam leidimui gauti.
(3) Ir Jungtinis FAO/WHO pašarų priedų ekspertų komitetas (JECFA), ir Veterinarijos vaistų komitetas (CVMP) pateikė nuomones dėl nitrofuranų grupei priskiriamų veterinarijos vaistų naudojimo maistui skirtiems gyvūnams 1990-1995 m. laikotarpiu. Šie komitetai priėjo išvados, kad dėl minimos medžiagos toksiškumo ir kancerogeniškumo nebuvo įmanoma nustatyti leistiną dienos dozę (t. y. žmonėms saugią šių medžiagų likučių normą). Todėl nebuvo įmanoma nustatyti didžiausias šių medžiagų likučių normas. Dėl to nitrofuranai buvo įrašytiį Tarybos reglamento (EEB) Nr. 2377/90 [4] IV priedą kaip medžiagos, kurias, kaip veterinarinius vaistus, visoje Bendrijoje draudžiama skirti maistui skirtiems gyvūnams.
(4) Todėl Komisija Gyvūnų mitybos mokslinio komiteto (SCAN) paprašė atlikti naują mokslinį nifurzolio, kuris priskiriamas ir nitrofuranams, įvertinimą.
(5) SCAN 2001 m. spalio 11 d. patvirtino išvadą dėl nifurzolio, kurios esmė ta, kad, remiantis už nifurzolio išleidimą į apyvartą atsakingo asmens pateiktais mutageniškumo, genotoksiškumo ir kancerogeniškumo tyrimais ir dėl duomenų apie toksiškumo raidą trūkumo nebuvo įmanoma išvesti vartotojams leistinos dienos dozės. Šią išvadą SCAN patvirtino 2002 m. balandžio 18 d., išnagrinėjusi papildomus duomenis.
(6) Dėl minėtų priežasčių negalima garantuoti, kad nifurzolis nekelia pavojaus žmonių sveikatai.
(7) Direktyvos 70/524/EEB 3a straipsnio b punkte konstatuojama, kad Bendrijos leidimas priedui suteikiamas tik tada, kai, atsižvelgiant į vartojimo aplinkybes, jis neturi neigiamo poveikio žmonių ar gyvūnų sveikatai arba aplinkai, nekenkia vartotojui pablogindamas gyvūnų produktų savybes.
(8) Taigi dėl to, kad tos direktyvos 3a straipsnio sąlygos dėl kokcidiostato nifurzolio jau nebesilaikoma, neturėtų būti leidžiama naudoti šią medžiagą kaip pašarų priedą. Atitinkamai reikėtų pataisyti Reglamentą (EB) Nr. 2430/1999 ir šio kokcidiostato įrašą Direktyvos 70/524/EEB B priedo II skyriuje.
(9) Maisto grandinės ir gyvūnų sveikatos nuolatiniam komitetui nepateikus palankios nuomonės, Komisija negalėjo patvirtinti nuostatų, kurias ji numatė Direktyvos 70/524/EEB 23 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
1. Komisijos reglamento (EB) Nr. 2430/1999 I priede įrašas apie priedą E 769, Nifurzolis, išbraukiamas.
2. Direktyvos 70/524/EEB B priedo II skyriuje įrašas apie nifurzolį, kaip kokcidiostatų bei kitų vaistinių medžiagų grupei priskiriamą medžiagą, išbraukiamas.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. kovo 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugsėjo 23 d.